กฎกระทรวง
กฎกระทรวง
กำหนดหลักเกณฑ์และวิธีการในการจดแจ้งเป็นผู้ประกอบการขนส่งต่อเนื่องหลายรูปแบบ
และการตั้งตัวแทนหรือสำนักงานสาขาในราชอาณาจักร
พ.ศ.
๒๕๕๓[๑]
 

อาศัยอำนาจตามความในมาตรา ๖ และมาตรา ๔๕
แห่งพระราชบัญญัติการขนส่งต่อเนื่องหลายรูปแบบ พ.ศ. ๒๕๔๘ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมายรัฐมนตรีว่าการกระทรวงคมนาคมออกกฎกระทรวงไว้
ดังต่อไปนี้

ข้อ ๑
ผู้ประกอบการขนส่งต่อเนื่องที่ได้จดทะเบียนในต่างประเทศที่ประเทศไทยรับรองโดยสนธิสัญญาหรือความตกลงระหว่างประเทศตามมาตรา
๓๙ (๒) ที่ประสงค์จะประกอบกิจการขนส่งต่อเนื่องหลายรูปแบบในราชอาณาจักร
ให้ยื่นคำขอจดแจ้งเป็นผู้ประกอบการขนส่งต่อเนื่องหลายรูปแบบ พร้อมทั้งตั้งตัวแทนหรือตั้งสำนักงานสาขาในราชอาณาจักร
ตามแบบ ขต.-ค๕ ท้ายกฎกระทรวงนี้ ต่อนายทะเบียน ณ
สำนักส่งเสริมการขนส่งทางน้ำและการพาณิชยนาวี กรมเจ้าท่า
พร้อมด้วยเอกสารและหลักฐานตามที่กำหนดไว้ในแบบดังกล่าว

ข้อ ๒
เมื่อได้รับคำขอจดแจ้งเป็นผู้ประกอบการขนส่งต่อเนื่องหลายรูปแบบตามข้อ ๑
หากนายทะเบียนเห็นว่าผู้ยื่นคำขอจดแจ้งแสดงเอกสารและหลักฐานถูกต้อง
ให้นายทะเบียนรับจดแจ้งและออกใบจดแจ้งภายในสามสิบวันนับแต่วันที่ได้รับคำขอจดแจ้ง
ในกรณีที่นายทะเบียนเห็นว่าไม่อาจรับจดแจ้งได้เนื่องจากผู้ยื่นคำขอจดแจ้งแสดงเอกสารและหลักฐานไม่ถูกต้อง
และได้แจ้งเป็นหนังสือให้ผู้ยื่นคำขอจดแจ้งทราบแล้ว
ต่อมาผู้ยื่นคำขอจดแจ้งได้ยื่นเอกสารและหลักฐานเพิ่มเติมพร้อมกับยื่นคำขอจดแจ้งใหม่
หากนายทะเบียนเห็นว่าผู้ยื่นคำขอจดแจ้งแสดงเอกสารและหลักฐานถูกต้อง
ให้นายทะเบียนรับจดแจ้งและออกใบจดแจ้งภายในสามสิบวันนับแต่วันที่ได้รับคำขอจดแจ้งใหม่

ข้อ ๓
ใบจดแจ้งเป็นผู้ประกอบการขนส่งต่อเนื่องหลายรูปแบบให้เป็นไปตามแบบ ขต.-บ๕
ท้ายกฎกระทรวงนี้

ข้อ ๔
บริษัทจำกัดหรือบริษัทมหาชนจำกัดที่จัดตั้งขึ้นตามกฎหมายไทยโดยมีวัตถุประสงค์ในการประกอบกิจการขนส่ง
หรือเป็นนายหน้า ตัวแทนหรือตัวแทนค้าต่างในกิจการขนส่งที่เป็นตัวแทนในราชอาณาจักรของผู้ยื่นคำขอจดแจ้งตามข้อ
๑
ต้องดำรงหลักประกันสำหรับความรับผิดของตัวการตามสัญญาขนส่งต่อเนื่องหลายรูปแบบหรือสำหรับความเสี่ยงอื่นใดตามสัญญาที่ทำขึ้น ทั้งนี้
ให้นำหลักเกณฑ์และวิธีการเกี่ยวกับการดำรงหลักประกันตามกฎกระทรวงว่าด้วยการกำหนดหลักเกณฑ์และวิธีกำหนด
จำนวน ชนิด ขนาด
และเงื่อนไขในการดำรงหลักประกันและสินทรัพย์ของผู้ประกอบการขนส่งต่อเนื่องจดทะเบียนมาใช้บังคับโดยอนุโลม


ให้ไว้
ณ วันที่ ๒๑ กรกฎาคม พ.ศ. ๒๕๕๓
เกื้อกูล ด่านชัยวิจิตร
รัฐมนตรีช่วยว่าการกระทรวงคมนาคม
ปฏิบัติราชการแทน
รัฐมนตรีว่าการกระทรวงคมนาคม
[เอกสารแนบท้าย]

๑.
คำขอจดแจ้งเป็นผู้ประกอบการขนส่งต่อเนื่องหลายรูปแบบ (แบบ ขต.-ค๕)
๒.
ใบจดแจ้งเป็นผู้ประกอบการขนส่งต่อเนื่องหลายรูปแบบ (แบบ ขต.-บ๕) 

(ดูข้อมูลจากภาพกฎหมาย)
หมายเหตุ
:- เหตุผลในการประกาศใช้กฎกระทรวงฉบับนี้ คือ เนื่องจากมาตรา ๔๕
แห่งพระราชบัญญัติการขนส่งต่อเนื่องหลายรูปแบบ พ.ศ. ๒๕๔๘
บัญญัติให้ผู้ประกอบการขนส่งต่อเนื่องที่ได้จดทะเบียนในต่างประเทศที่ประเทศไทยรับรองโดยสนธิสัญญาหรือความตกลงระหว่างประเทศตามมาตรา
๓๙ (๒) ที่ประสงค์จะประกอบกิจการขนส่งต่อเนื่องหลายรูปแบบในราชอาณาจักร
ต้องยื่นคำขอจดแจ้งต่อนายทะเบียนพร้อมทั้งตั้งตัวแทนหรือตั้งสำนักงานสาขาในราชอาณาจักร
สมควรกำหนดหลักเกณฑ์และวิธีการในการจดแจ้งเป็นผู้ประกอบการขนส่งต่อเนื่องหลายรูปแบบ
และการตั้งตัวแทนหรือสำนักงานสาขาในราชอาณาจักร จึงจำเป็นต้องออกกฎกระทรวงนี้
















ปริยานุช/ผู้จัดทำ
๑๙
สิงหาคม ๒๕๕๓

ณัฐวดี/ตรวจ
๑๙
สิงหาคม ๒๕๕๓

ภัทรวีร์/ปรับปรุง
๗ ธันวาคม ๒๕๖๐









[๑] ราชกิจจานุเบกษา
เล่ม ๑๒๗/ตอนที่ ๔๙ ก/หน้า ๓๑/๑๑ สิงหาคม ๒๕๕๓